Modibo Keïta

Modibo Keïta (også stavet Kéïta; født i Bamako, Øvre Senegal og Niger 4. juni 1915, død i Bamako Republikken Mali 16. mai 1977) var en malisk politiker for Union Soudanaise-Rassemblement Démocratique Africain som tjente som Mali-føderasjonen og senere det uavhengige Malis statsminister fra 1959 til 1960. Føderasjonen Mali ble dannet av Keïta og Leopold Sedar Senghor, og anerkjent som uavhengig i juni 1960.  22. september 1960 ble Malis 1. republikk erklært og føderasjonen med Senegal ble oppløst. Den radikale fløyen av Keïtas parti valgte det «sosialistiske alternativet» og styrket båndene til Sovjetunionen på bekostning av Frankrike. Han var Malis første president fra uavhengigheten i 1960 til 1968. Under Keïtas ledelse ble det innført et ettpartisystem og en sentralisert styreform i landet. Malis sentraladministrasjon og planleggingskapasitet ble bygget opp. Misnøyen med regimet tiltok på grunn av stadig forverret økonomi og innføringen av ikke-konvertibel valuta. Han ble avsatt i et statskupp av general Moussa Traoré i november 1968.

Keïta var en panafrikanist og gikk inn for en form for afrikansk sosialisme, samt støttet Organisasjonen av alliansefrie nasjoner. Han samarbeidet først med Léopold Sédar Senghor og var med på å opprette Mali-føderasjonen, men senere gikk de bort fra hverandre, og Keïta samarbeidet da med Guinea og Ghanas presidenter Ahmed Sékou Touré og Kwame Nkrumah for å opprette en union av vestafrikanske stater. I 1963 spilte han en viktig rolle i å lage utkastet til erklæringen til organisasjonen for afrikansk enhet, og samme år fikk han Lenins fredspris for sammen med Haile Selassie av Keiserriket Etiopia å ha framforhandlet Bamako-avtalen som gjorde slutt på sandkrigen mellom Algerie og Marokko.

Referanser 

Malis presidenter
Personer fra Bamako
Fødsler i 1915
Dødsfall i 1977